 NA RICHARD MUNGUTI DEREVA wa Safari Rally Maxine Wahome anayekabiliwa na shtaka la mauaji, amekubaliwa kusherehekea sikukuu ya Krismasi na shamrashamra za Mwaka Mpya pamoja na familia yake baada ya Mahakama Kuu kumlegezea masharti ya dhamana. Akimruhusu Maxine kujumuika na dada yake Stephanie Wahome, dada na kaka wengine watakaosafiri kutoka ng’ambo kuja kusherehekea sikukuu hizi na familia, Jaji Lilian Mutende alisema ni haki yake kujiunga na watu wake. Akitoa uamuzi, Jaji Mutende alisema “kitendo cha Maxine kujumuika na familia yake kitamsaidia kupona kimawazo na kuondoa makovu moyoni.” Jaji Mutende aliombwa na wakili Steve Kimathi abadilishe masharti ya kumkataza kujumuika na watu wa familia yake walioorodheshwa kuwa mashahidi katika kesi inayomkabili ya kumuua mpenziwe Assad Khan. Bw Kimathi alisema Stephanie ambaye pia ni shahidi atasafiri kutoka ng’ambo kujiunga na familia wakati wa Krismasi. Mahakama ilielezwa kwa sasa Maxine anaruhusiwa kutangamana na mama yake Beverly na baba yake James Wahome. Wakili wa Serikali Allen Mulama hakupinga ombi la Maxine kwa kusema “ni jambo la utu kumruhusu ajumuike na familia yake.” “DPP hapingi Maxine akitangamana na dada na kaka wakati wa sikukuu ya Krismasi na sherehe za Mwaka Mpya,” akasema wakili Mulama. Maxine amekana alimuua Assad Khan mnamo Desemba 12, 2022, katika makazi yao mtaani Kileleshwa. Kesi hiyo imeahirishwa kwa miezi minane hadi Mei 15, 2024. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  